Vleisprys-bonanza gaan nie heeljaar duur | Netwerk24
Deur Hanlie Stadler 22 Mei 2019 15:36
Twee faktore op die horison kan vleispryse later vanjaar weer opdruk. Foto: Getty Images
Volgens Statistieke Suid-Afrika (SSA) was ’n mandjie vleis in April 1,2% goedkoper as ’n jaar gelede – die derde maand in ’n ry dat pryse op ’n jaargrondslag daal.
Tussen Maart en April was pryse egter onveranderd nadat dit die vorige twee maande elke maand goedkoper geword het.
Die algemene inflasiekoers vir April was 4,4%, laer as wat verwag is.
Herman van Papendorp en Sanisha Packirisamy, ekonome van Momentum Investments, sê volgens die produsenteprysindeks (PPI) was die groothandelprys van vleis in Maart 9,3% laer as ’n jaar vantevore. Dit beteken waarskynlik dat vleispryse nog ’n rukkie lank ook in winkels goedkoper gaan word, hoewel nie met soveel nie.
Twee faktore op die horison kan vleispryse egter later vanjaar weer opdruk.
Die einde van die bek-en-klouseer-epidemie in Limpopo beteken Suid-Afrika sal dalk eersdaags weer vars rooivleis kan uitvoer.
Wat hoender betref, woed ’n hofsaak tans oor hoër invoertariewe op hoender wat uit veral Brasilië ingevoer word.
Die Suid-Afrikaanse Pluimveevereniging wil hê die kommissie vir internasionale handelsadministrasie (Itac) moet die invoertarief op ingevoerde hoenderborsies en hoenderagterkwarte van onderskeidelik 12% en 37% tot 82% verhoog. Die vereniging van vleisinvoerders en -uitvoerders (Amie) staan dit teen.
Die Brasiliaanse vereniging vir diereproteïen (BVDP) raam sodanige styging in invoertariewe gaan hoendervleis in Suid-Afrika met tot 32% duurder maak.
Intussen is die prys van brood en graanprodukte steeds besig om skerp te styg. Dié kategorie kos is, soos in Maart, 6,1% duurder as ’n jaar gelede.
Meer oor: Statistieke Suid-Afrika | Kospryse | Vleisbedryf | Inflasie | Vleispryse
KYK: Só beweeg vleis- en graanpryse tans
Listeriose-wolk hang nog oor Tiger se kop